LIETUVOS TRANSPORTO SAUGOS ADMINISTRACIJOS

DIREKTORIUS

ĮSAKYMAS

DĖL KELEIVIŲ VEŽIMO TOLIMOJO SUSISIEKIMO MARŠRUTAIS

BENDRŲJŲ SUTARTIES SĄLYGŲ

PATVIRTINIMO

2023 m. lapkričio 14 d. Nr. 2BE-243

Vilnius

Vadovaudamasis Leidimų vežti keleivius tolimojo susisiekimo maršrutais išdavimo taisyklių, patvirtintų Lietuvos Respublikos susiekimo ministro 2006 m. vasario 14 d. įsakymu Nr. 3-62 „Dėl Leidimų vežti keleivius tolimojo susisiekimo maršrutais išdavimo taisyklių patvirtinimo“, 19 punktu:

1. T v i r t i n u Keleivių vežimo tolimojo susisiekimo maršrutais bendrąsias sutarties sąlygas (pridedama).

2. I n f o r m u o j u, kad šis įsakymas teisės aktų nustatyta tvarka skelbiamas Teisės aktų registre ir Lietuvos transporto saugos administracijos interneto svetainėje.

Administracijos direktorius	Genius Lukošius

PATVIRTINTA

Lietuvos transporto saugos administracijos

direktoriaus 2023 m. lapkričio 14 d. įsakymu

Nr. 2BE-243

KELEIVIŲ VEŽIMO TOLIMOJO SUSISIEKIMO MARŠRUTAIS

BENDROSIOS SUTARTIES SĄLYGOS

I SKYRIUS

BENDROSIOS NUOSTATOS

1. Keleivių vežimo tolimojo susisiekimo maršrutais bendrosios sutarties sąlygos (toliau – Sutarties sąlygos) nustato bendrąsias keleivių vežimo tolimojo susisiekimo maršrutais sutarties, pasirašomos tarp Lietuvos transporto saugos administracijos (toliau – Administracija) ir vežėjo (toliau kartu – Šalys), vadovaujantis Lietuvos Respublikos kelių transporto kodekso 182 straipsnio 1 dalimi, (toliau – Sutartis) sąlygas.

2. Sutarties sąlygos parengtos vadovaujantis Kelių transporto kodeksu, Lietuvos Respublikos transporto lengvatų įstatymu, Vežėjų išlaidų (negautų pajamų), susijusių su transporto lengvatų taikymu, kompensavimo (atlyginimo) tvarkos aprašu, patvirtintu Lietuvos Respublikos Vyriausybės 2000 m. balandžio 28 d. nutarimu Nr. 478 „Dėl Lietuvos Respublikos transporto lengvatų įstatymo įgyvendinimo“, (toliau – Tvarkos aprašas), Viešojo transporto kelionių duomenų kaupimo tvarkos aprašu, patvirtintu Lietuvos Respublikos susisiekimo ministro 2014 m. gegužės 21 d. įsakymu Nr. 3-210-(E) „Dėl Viešojo transporto kelionių duomenų kaupimo tvarkos aprašo patvirtinimo“, ir kitais su keleivių vežimo veikla susijusiais teisės aktais.

3. Sutarties sąlygose vartojamos sąvokos suprantamos taip, kaip jos apibrėžtos Kelių transporto kodekse.

II SKYRIUS

BENDROSIOS SUTARTIES SĄLYGOS

4. Sutarties sąlygos įtvirtinamos Sutartyse su visais vežėjais nepažeidžiant lygiateisiškumo principo.

5. Šalys sudarydamos Sutartį privalo prisiimti įsipareigojimus:

5.1. vežėjas įsipareigoja:

5.1.1. tvarkyti autobusų eismo maršrutuose apskaitą ir elektroninių ryšių priemonėmis elektroniniu formatu pateikti Administracijai saugiu elektroniniu parašu pasirašytas ataskaitas apie kiekvieną maršrutą, kuriam išduotas leidimas (elektroninis formatas suprantamas kaip kompiuterio skaitomos bylos, kurių duomenis galima apdoroti kompiuteriu, pvz., MS excel):

5.1.1.1. pasibaigus ataskaitiniam ketvirčiui, iki kito mėnesio 20 (dvidešimtosios) dienos apie pervežtų keleivių skaičių kiekviename vežėjo maršrute;

5.1.1.2. pasibaigus ataskaitiniam ketvirčiui, iki kito mėnesio 20 (dvidešimtosios) dienos informaciją apie gautas pajamas iš keleivių ir nuvažiuotus kilometrus pagal kiekvieną maršrutą, kuriam išduotas leidimas;

5.1.2. per 20 (dvidešimt) darbo dienų nuo Administracijos prašymo gavimo dienos elektroninių ryšių priemonėmis pateikti Administracijai saugiu elektroniniu parašu pasirašytą informaciją, patvirtinančią atitiktį Kelių transporto kodekso 182 straipsnio 13 ir 14 dalyse nustatytiems reikalavimams;

5.1.3. paskirti asmenį, atsakingą už vežimo paslaugų organizavimą, su kuriuo esant būtinybei būtų galima susisiekti bet kuriuo metu, (toliau – atsakingas asmuo) ir per 5 (penkias) darbo dienas nuo Sutarties pasirašymo dienos informuoti Administraciją Sutartyje nustatytu būdu nurodant paskirto asmens kontaktinius duomenis. Pasikeitus atsakingam asmeniui, nedelsiant, bet ne vėliau kaip per 3 (tris) darbo dienas, Sutartyje nustatytu būdu informuoti Administraciją apie naujai paskirtą atsakingą asmenį bei nurodyti jo kontaktinius duomenis;

5.1.4. ne vėliau kaip prieš 10 (dešimt) darbo dienų raštu informuoti Administraciją apie planuojamą tolimojo susisiekimo maršruto tvarkaraščio pakeitimą, pridedant tvarkaraštį ir nurodant jo įsigaliojimo datą;

5.2. Administracija įsipareigoja:

5.2.1. kompensuoti (atlyginti) vežėjo išlaidas (negautas pajamas) dėl keleiviams taikytų važiavimo tolimojo susisiekimo autobusais lengvatų iš Lietuvos Respublikos valstybės biudžeto Tvarkos apraše nustatyta tvarka ataskaitiniu laikotarpiu arba su kito ataskaitinio laikotarpio lėšomis, jeigu numatytų valstybės biudžeto lėšų yra mažiau, negu reikia kompensuoti (atlyginti) vežėjo išlaidas (negautas pajamas) už tuos keleivius, kurie buvo vežami Administracijos patvirtintu tolimojo susisiekimo maršrutu tarp stočių ir stotelių, įtrauktų į to tolimojo susisiekimo maršruto eismo tvarkaraštį, ir kurie vežėjui pateikė tinkamus teisę į lengvatą patvirtinančius dokumentus;

5.2.2. neatskleisti trečiosioms šalims informacijos, nurodytos Sutarties sąlygų 5.1.1.2 papunktyje.

6. Vežėjas turi teisę gauti iš Administracijos informaciją apie valstybės biudžete skirtas lėšas vežėjų išlaidoms (negautoms pajamoms) dėl keleiviams taikytų važiavimo tolimojo susisiekimo autobusais lengvatų kompensuoti (atlyginti).

III SKYRIUS

BAIGIAMOSIOS NUOSTATOS

7. Šalių pasirašyta Sutartis yra neterminuota ir galioja tol, kol galioja vežėjui išduotas leidimas vežti keleivius tolimojo susisiekimo maršrutu.

8. Bet kuri Šalis turi teisę nutraukti Sutartį įstatymuose ir kituose teisės aktuose nustatytais atvejais ir tvarka.

_____________